Иван Поп

**Иван Поп** (* 26. април 1938. † 14. септембра 2023), русински  науковец, историчар, политиколоґ и професор.

## Биоґрафия

Иван Поп (*рсн.* Іван Поп) народзени 26. априла 1938. року у валалє Страбичов у Чехословацкей. Студирал историю на Ужгородским универзитету. Под час студийох бул уцагнути до виконструованого процесу та 1960. року бул  вируцени з универзитета и послати на  „превоспитованєˮ  ґу роботней класи.

Студиї Иван Поп закончел  у Москви дзе почал и свою наукову роботу. Од 1967. року робел як наукови роботнїк на Институту славистики и балканистики Совєтского союзу. У периодзе такволаней „гласносциˮ и демократизациї у тедишнїм Совєтским  союзу Иван Поп бул од 1989–1992. року главни одвичательни редактор славистичного часопису Славяноведениє. 

## Борец за статус Русинох
Иван Поп бул  русински историчар, русиниста, културолоґ и политиколоґ хтори зоз свою роботу помагал утврдзовац самобитносц русинского народу у штреднєй Европи.

Иван Поп ше 1992. року врацел на универзитет до Ужгороду дзе бул меновани за руководителя Институту карпатолоґиї и вєдно з другима почал робиц на тим же би ше припознало самосвойносц Русинох и автономия Подкарпатскей руси на України. По розпадованю СССР Иван Поп  ше наздавал же ше розпаднє и такволана Ялтска система чия жертва була цала Подкарпатска Рус. Наздавал ше же ше його родзени край враци до составу  штреднєй Европи, верел до того же ше медзидержавна догварка Чехословацкей и СССР з  1945. року понїщи. Медзитим, тото його триманє наишло на тварди централизем и унитаризем України як пошлїдки идолоґиї українского национализма. 

Року 1994.  Иван Поп  мушел зоз свою фамелию напущиц Україну и преселєл ше до Хебу у Ческей Републики дзе, практично, жил у еґзилу до конца живота.

## Автор є велїх значних кнїжкох

Автор є кнїжкох о Чехословацкей дипломатиї 1930-их и 1940-тих рокох , о историї ческей уметносци, бул коавтор кнїжки Кратка история Чехословацкей, та кнїжкох о памяткох  на Подкарпатску Рус.  

Иван Поп видал *Енциклопедию Подкарпатскей руси* (писана є по русийски), вєдно зоз професором Павлом Робертом Маґочийом бул коавтор  *Енциклопедиї историї и култури карпатских  Русинох* (видата є  на анґлийским и українским язику). По чески Иван Поп написал кнїжки *Подкарпатска рус* (2005), *История подкарпатскей руси у фактох* (2005), *Подкарпатска Рус – особеносци историї, науки и култури* (2008). 
Як автор сценарийох участвовал на правеню документарних филмох *Душа Карпатох* (2013) *У намиряню суперсилох* (2017) и *Подкарпатска русинска мадярска школа* (2018).

Руска матка 2021. року преложела и видала кнїжку Ивана Попа *Мала история Руснацох* хтору у ориґиналу видало Здруженє интелиґенциї Русинох Словацкей.

Иван Поп  бул преглашени за  Русинску особу 2018. року, и постал шеста по шоре особа хтора  була достойна тей титули. 

Иван Поп ше упокоєл 14. септембра 2023. року у варошу Хебу у Ческей Републики у 86. року живота.

## Литература

* POP, Ivan. *Podkarpatská Rus : osobnosti její historie, vědy a kultury.* Praha: Libri, 2008. 311 s. ISBN 978-80-7277-370-1. Heslo Ivan Pop, s. 125.

## Вонкашнї вязи

* Agáta Pilátová. ''Přínos Ivana Popa světové historiografii.'' Podkarpatská Rus 2/2013 s. 3. 
* Ivan Pop, Dr.Sc.   ''Libri''. 2011. Архівна копія з оріґінала зроблена 05 Mar 2016. 
* Alena Zemančíková (29. květen 2020). ''Podkarpatská Rus ve vzpomínkách historika a Středoevropana Ivana Popa'' (audio). Český rozhlas Vltava.
*  2004 ''Дискусия о кодификации языка,'' Русинська Веб-книга, сайт о литературѣ и языку  вебсат rusin8.webnode.ru
* Б. Фейди, ''Упокоєл ше проф. др Иван Поп'', *Рутенпрес*, www.ruskeslovo.com , 18. септембер 2023.

## Референци
МЕДВІДЬ, Петро. *Вмер вызначный русиньскый ученый, історік Іван Поп.* www.lem.fm [online]. 2023-09-14 [cit. 2023-09-15]. Dostupné online. (rusínsky)

Катеґория:Словацка
Катеґория:Науковци
Катеґория:Руски историчаре
Катеґория:Русински народни дїяче
Катеґория:Народзени 1938
Катеґория:Умарли 2023
Катеґория:26. април
Катеґория:14. септембер